### Beslutningstema

Under dette punkt tages der stilling til forslag til Mulighedsstudie for [adresse] og finansiering af den videre proces.

### Historik

Økonomiudvalget besluttede den 20. februar 2020 at igangsætte et Mulighedsstudie for [adresse].

Økonomiudvalget godkendte den 10. december 2020 den videre proces for Mulighedsstudiet for Lakolk.

Økonomiudvalget godkendte den 22. april 2021 den videre proces for Mulighedsstudiet for Lakolk.

Kommunalbestyrelsen godkendte den 26. december 2021 forslaget til en videre proces.

### Sagsfremstilling

Formålet med det igangsatte Mulighedsstudiet for Lakolk er at øge kvaliteten i området og styrke helårsturisme og bymiljø i overensstemmelse med Rømø Udviklingsplan, herunder at undersøge muligheder for at etablere et moderne badehotel i området.

Som en del af mulighedsstudiet har der været en meget positiv dialog om udviklingsmulighederne i [adresse] med de centrale interessenter i området herunder butiksejerne og centerforening, First Camp samt turistforeningen. Der afholdtes en afsluttende workshop med butiksindehaverne den 26. januar 2022.

Kommunalbestyrelsen godkendte den 22. december 2021 et forslag til en videre proces omhandlende færdiggørelse af Kjeld Friis samt den efterfølgende udbuds- og planproces (vedlagt).

Der foreligger nu forslag til Mulighedsstudie for [adresse] til godkendelse (vedlagt).

I hovedtræk foreslås i mulighedsstudiet en fokuseret udvikling og der anvises en række fysiske greb. Disse er

1. Etablering af et kvalitetsbadehotel. Med flytning af købmanden og adgangen til campingpladsen samt inddragelse af et areal på campingpladsen frigøres et areal på ca. 23.000 m2 til et fremtidigt kvalitetshotel, der vil kunne etableres udenfor klitfredningslinjen. Den endelige afgrænsning mod campingpladsen aftales i det videre med First Camp, der har været positiv omkring forslaget. Badehotellet vil få en beliggenhed for foden af klitrækken. Arealet, der er omfattet af klitfredning, foreslås omdannet til et kuperet klitlandskab. Området vil være tilstrækkeligt stort til et hotel, der kan bære de faciliteter, der skal til, for at gøre det attraktivt hele året. Ud over restaurant, cafe, [adresse] kan det rumme ca. 100 værelser. Dette forudsat, at der bygges i 3-4 etager samt 50-60 ferielejligheder, som kan henvende sig til en mere helårspræget målgruppe. Hotellet kan etableres med en hævet kælderetage for at skabe plads til parkering og for at kunne håndtere havvandsstigninger ved stormflod. I klitlandskabet placeres punktvise satellitværelser.
2. Flytning af indgangen til campingpladsen. Den nuværende adgang til campingpladsen i den vestlige ende af butikscentret skaber trafikale udfordringer særligt på skiftedagen samt udfordringer for udeservering, gående samt vareindlevering. Det foreslås, at campingpladsens indgang flyttes til den østlige ende, at receptionen placeres bag butikscentret, at nyt fælleshus placeres i tilknytning til denne, og der etableres opmarchbåse på campingpladsen.
3. Flytning af købmandsbutik. Købmandsbutikken foreslås flyttet til den østlige ende af butikscentret; dels for at løse trafikale udfordringer for parkering og vareindlevering, dels for at give købmanden plads til udvidelse og dels for at give plads til et udviklingsområde for et kvalitetshotel. Samtidig foreslås det, at den østlige indkørsel fra [adresse] til butikscenterområdet flyttes længere mod øst for at optimere de trafikale forhold. Denne løsning forudsætter, at der opnås en planlægningstilladelse, da en ny adgangsvej skal etableres hen over den nuværende kanal, der er registeret som beskyttet natur og Natur 2000 område. I kanalen er desuden en højvandspumpe, som skal flyttes mod øst. Det forventes, at løsningen er mulig, og der kan identificeres erstatningsnatur. Alternativt vil der kunne arbejdes med brug af den eksisterende adgangsvej.
4. Forskønnelse af butikscentrets bagarealer. Bagarealet anvendes til vareindlevering, affaldscontainere, medarbejder- og offentlig parkering. Omdannelse, forskønnelse og bedre udnyttelse kan give en bedre sammenhæng mellem butikscenter og campingpladsen.
5. Ændringer på butikstorvet. Det foreslås, at butikscentrets centrale torv aktiveres med etablering af en salgspavillon og formidling. Desuden kan der tilføres udvidede og efterspurgte udeserveringsmuligheder ud over de eksisterende samt mulighed for udeservering på tagterasse. Med omdannelsen af pladsen mod øst skabes desuden nye parkeringsmuligheder. Et område syd for [adresse] udpeges som perspektivareal for parkering.

Som opfølgning på mulighedsstudiet arbejdes der, jf. beslutningen i Kommunalbestyrelsen den 26. december 2021, videre med opfølgning, og disse aktiviteter gennemføres umiddelbart

* påbegyndelse af lokalplan og kommuneplantillæg for [adresse]. I denne proces gennemføres for-høring, eventuel skitsering af bebyggelsesplan og badehotel samt udarbejdelse af forslag til loklaplan og kommuneplantillæg. Sideløbende udarbejdes miljøvurdering. Planforslag og miljøvurdering sendes efterfølgende i 8 ugers høring med evt. tilretning efter høring. Planforløbet tilrettelægges således, at en tilbudgiver på et badehotel kan involveres i og bidrage til arbejdet med plangrundlaget.
* processen for planlægningstilladelse i Natur 2000 er af ekstern rådgiver vurderet at dette ikke kræves,da der ikke udlægges nye arealer til byzone eller til sommerhusområde, ikke planlægges nye større vejanlæg eller sideanlæg i form af servicestationer, materialepladser og lignende mv.. Der skal dog gennemføres - som del af miljævurderingen, feltarbejde og Natur 2002 væsentlighedsvurdering.
* Der gennemføres en udbudsproces for badehotel med mindstepris og projekt med opstart maj 2022. Udbudsgrundlaget er kvalificeret eksterne jurister dels for sikring af optimal udbudsproces dels for håndtering af de nødvendige aftaler med First Camp og [adresse]. Udbuddet gennemføres således på en række betingelser herunder, at der indgås en betinget aftale om køb og mageskifte med ejer af købmandsbutik samt aftale med First Camp om ny kontrakt.

De samlede udgifter til ekstern rådgivning finansieres af projektudbuddet.

### Økonomi

Oprindelig er der afsat og frigivet en anlægsbevilling til [adresse] på 515.000 kr.

Til det videre arbejde med anlægsprojektet er der behov for yderligere rådighedsbeløb på 1,3 mio. kr. fordelt således:

* Lokalplan og kommuneplantillæg: 400.000 kr.
* Ekstern rådgivning og bistand i forbindelse med planlægning af nyt hotel 500.000 kr.
* Udgifter til juridisk bistand til udbudsmateriale, aftaler mv. 400.000 kr.

### Direktøren for Teknik, Klima og Beskæftigelse indstiller,

at Mulighedsstudiet for Lakolk godkendes,

at der afsættes og frigives yderligere et rådighedsbeløb i 2022 på 1,3 mio. kr. til planproces og ekstern rådgivning,

at finansieringen sker fra en foreløbig indtægtsbevilling på 1,3 mio. kr. fra projektudbuddet, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen videresendes til Økonomiudvalget og Kommunalbestyrelsen til beslutning.